৯/১১ হামলা তদন্তের গোপন রিপোর্ট “ফাইল ১৭” প্রকাশ করেছে আমেরিকা

মুক্তকথা:১.১৯: বৃহস্পতিবার ৭ই জুলাই ২০১৬::  
নিউইয়র্ক আর ওয়াশিংটনের উপর ২০০১সালের সেপ্টেম্বরের ১১ তারিখের ভুবনখ্যাত সন্ত্রাসী হামলার গোপন তদন্ত রিপোর্ট প্রকাশ করেছে আমেরিকা।

৯/১১ হামলা নিয়ে মার্কিন কংগ্রেসের এই গোপন তদন্ত রিপোর্ট প্রকাশ করার দাবিতে ক্রমেই চাপ বাড়ছিল। এই অবস্থায় বারাক ওবামা প্রশাসন নীরবে ‘ফাইল ১৭’ নামে পরিচিত, সেই রিপোর্ট প্রকাশ করল। বিমান ছিনতাইকারীদের সঙ্গে আমেরিকায় বসবাসকারী সৌদি আরবের একঝাঁক নাগরিকের সম্ভাব্য যোগযোগ নিয়ে ওই তদন্ত হয়েছিল।

এপি ওয়াশিংটনের বরাত দিয়ে বর্তমান এ খবর দিয়েছে। উল্লেখযোগ্য বিষয় হল, সৌদি আরব আমেরিকার দীর্ঘদিনের সহযোগী রাষ্ট্র।

গোপন রাখার পিছনে আমেরিকা ও সৌদির মধ্যে সুসম্পর্ক বিঘ্নিত না করার উদ্দেশ্য কাজ করেছিল বলেই মত বিশেষজ্ঞদের।

মার্কিন কংগ্রেসের ওই তদন্তের সহকারী চেয়ারম্যান তথা ফ্লোরিডার প্রাক্তন ডেমোক্র্যাট সিনেটর বব গ্রাহাম মনে করেন, আমেরিকায় থাকার সময় বিমান ছিনতাইকারীরা ভালোমতো সৌদি সমর্থন পেয়েছিল। যদিও ক’দিন আগেই সৌদি আরবের বিদেশমন্ত্রী সাংবাদিকদের কাছে এই যোগাযোগের অভিযোগ অস্বীকার করেছেন।

জেনে রাখা ভাল, প্রাক্তন প্রেসিডেন্ট জর্জ ডব্লিউ বুশ ওই তদন্ত রিপোর্ট গোপন রাখার সিদ্ধান্ত নিয়েছিলেন। যাতে গোয়েন্দা সূত্র ও তার কৌশল প্রকাশ্যে চলে না আসে। যদিও তাঁর এই সিদ্ধান্তের পিছনে সৌদির সঙ্গে আমেরিকার সুসম্পর্ক বিঘ্নিত হওয়ার আশঙ্কা কাজ করেছিল বলে মত পর্যবেক্ষকদের। তবে মূলত ৯/১১ হামলায় নিহতদের পরিবারের চাপে বছর দু’য়েক আগে ওই গোপন রিপোর্ট প্রকাশ করার সিদ্ধান্ত নিয়েছিলেন বর্তমান প্রেসিডেন্ট বারাক ওবামা।